পাঁচ বছর আগে হেফাজতে ইসলাম নামক অরাজনৈতিক সংগঠনের আন্দোলন অর্থাৎ ঢাকা মহানগরীর মতিঝিলের শাপলা চত্বরের মহাসমাবেশটি ছিল সরকারের জন্য অ্যাপেনডিক্সের ব্যথা বা অ্যাপেনডিসাইটিসের মতো সমস্যা। তখন ৫ মে রাতেই সরকার অপারেশন করে অ্যাপেনডিক্স ফেলে দিয়েছে। সাম্প্রতিককালের কোটা সংস্কার আন্দোলনও সরকারের জন্য অ্যাপেনডিসাইটিসের মতো। ব্যথাটা ওঠার আগে যেমন নোটিশ দেয় না, তেমনি কোটাসংস্কার আন্দোলনও একটু একটু করে দানা বেঁধে হঠাৎ ব্যাপক রূপ ধারণ করেছিল রমজানের আগে। এ রকম অ্যাপেনডিক্সতুল্য ঘটনা ২০ দলীয় জোটের রাজনৈতিক প্রবাহেও থাকতে পারে; আমরা সে সম্পর্কে সচেতন থাকাই ভালো। ছোটগল্পের কাদম্বিনী পুকুরে ঝাঁপ দিয়ে আত্মহত্যা করল; ঝাঁপ দেয়াটা বাস্তব, মৃতদেহটা ভেসে ওঠা বাস্তব; এর আগে সে বেঁচে ছিল-সেটাও বাস্তব। কিন্তু বেঁচে থাকার বাস্তবতা বিশ্বাস না করায় পরের দু’টি বাস্তবতা প্রয়োজন হয়ে পড়ে। পত্রিকার কাজ দেশবাসীকে অবহিত রাখা, সচেতন রাখা। পাঠকের কাজ পড়া এবং অবহিত থাকা। মুদ্রিত কথাগুলোতে যেমন সংবাদ থাকে, তেমনি লাইনগুলোর মাঝখানে অমুদ্রিত অবস্থায়ও সংবাদ থাকে। যে পাঠক যত বেশি বুদ্ধিমান, তিনি তত বেশি অমুদ্রিত সংবাদ আবিষ্কার করতে পারেন। এ কথা খেয়াল রেখেই অনেক শিরোনাম উদ্ধৃত করলাম।